อึ้ง! “สธ.” เผยไทม์ไลน์สาวเชียงใหม่ติด “โควิด” คาดลักลอบเข้าเมือง พบเสี่ยงสัมผัส 326 คน
อึ้ง! "สธ." เปิดไทม์ไลน์สาวเชียงใหม่กลับจากเมียนมา ติด "โควิด" คาดลักลอบเข้าเมือง พบเสี่ยง 326 คน
อึ้ง! "สธ." เปิดไทม์ไลน์สาวเชียงใหม่กลับจากเมียนมา ติด "โควิด" คาดลักลอบเข้าเมือง พบเสี่ยง 326 คน
28 พ.ย. 2563

ผู้สื่อข่าวรายงานว่า จากกรณีที่มีรายงานพบผู้ป่วยติดเชื้อไวรัสโคโรนา 2019 (โควิด-19) ยืนยันรายใหม่ 1 คน เป็นเพศหญิงอายุ 29 ปี ในพื้นที่ อ.เมืองเชียงใหม่ ล่าสุดวันนี้ (28 พ.ย.63) เมื่อเวลา 14.00 น. นพ.โอภาส การย์กวินพงศ์ อธิบดีกรมควบคุมโรค กระทรวงสาธารณสุข (สธ.)​ ได้แถลงถึงกรณีพบผู้ติดเชื้อโควิด-19 รายดังกล่าว
โดย นพ.โอกาส ระบุว่า แม้ภาพรวมจะถือว่าสาธารณสุข และหน่วยงานที่เกี่ยวข้องควบคุมสถานการณ์การแพร่ระบาดของโรคติดเชื้อไวรัสโควิด-19 ในประเทศได้ แต่ยังต้องยอมรับว่ามีปัญหาการลักลอบเข้าไทยตามด่านชายแดน 2 จุดที่ยังพบปัญหา คือชายแดนไทย-มาเลเซีย และชายแดนไทย-เมียนมา ซึ่งคาดว่าผู้ติดเชื้อรายใหม่นี้ อาจลักลอบเข้าเมืองมา โดยไม่ผ่านการกักตัว ถือว่าทำผิดกฎหมาย จึงอาจจะต้องให้ขอดำเนินคดีทั้ง พ.ร.บ.โรคติดต่อ และกฎหมายอาญากรณีลักลอบเข้าเมือง เพราะการติดเชื้อเป็นอันตรายตัวผู้ป่วยเองและสังคม
ด้าน นพ.โสภณ เอี่ยมศิริถาวร ผอ.กองโรคติดต่อทั่วไป กรมควบคุมโรค กล่าวว่า ไทม์ไลน์ของหญิงวัย 29 ปี ช่วงวันที่ 24 ต.ค-23 พ.ย.ที่ผ่านมา ทำงานที่เมียนมา แต่เริ่มมีอาการป่วยเมื่อ 23-24 พ.ย.เริ่มมีอาการป่วยด้วยอาการไข้ ถ่ายเหลว จมูกไม่ได้กลิ่น และยังมีอาการไข้ ไอ ปวดศีรษะ
วันที่ 24 พ.ย. เวลา 05.00 น. เดินทางจากเมียนมาเข้าแม่สาย จ.เชียงราย ด้วยรถตู้สาธารณะ เวลา 11.00 น. เดินทางจากอ.แม่สาย จ.เชียงราย มาจ.เชียงใหม่ ด้วยรถบัสประจำทาง เวลา 14.51 น. เดินทางถึงเชียงใหม่ ใช้บริการ Grab Car 1 คันกลับคอนโดของผู้ป่วย โดยหลังจากเดินทางกลับมา จ.เชียงใหม่ ช่วงกลางคืนไปสถานบันเทิง ย่านสันติธรรม สูบบุหรี่ร่วมกับเพื่อนหญิง 2 คน
ต่อมาวันที่ 25 พ.ย.ที่ผ่านมา เวลา 02.00 น.กลับถึงคอนโด และเวลา 15.00 น.นั่งรถรับจ้าง ไปห้างสรรพสินค้า กินอาหาร ชมภาพยนตร์ ซื้อของจากการติดตามกล้องวงจรปิดพบสวมหน้ากากอนามัย ตอนเย็นเรียกรถกลับที่พัก กระทั่งวันที่ 26 พ.ย.เวลา 15.30 น.ไปรพ.เอกชน เพราะยังมีอาการป่วย ถ่ายเหลว ซักประวัติมีอาการจมูกไม่ได้กลิ่น ผลตรวจ 22.00 น.พบเชื้อ COVID-19 และส่งไปรักษาที่โรงพยาบาลนครพิงค์ และส่งตรวจยืนยันเชื้อเมื่อวันที่ 27 พ.ย.อีกครั้ง
รวมผู้สัมผัสทั้งหมด 326 คน ทั้งในพื้นที่ จ.เชียงรายและเชียงใหม่ แบ่งเป็น ที่คอนโดมิเนียมผู้ป่วย คอนโดมิเนียมเพื่อน ห้างสรรพสินค้า และสถานบันเทิง 65 คน และยานพาหนะ 40 คน รวม 105 คน ส่วนเสี่ยงต่ำ 149 คน และผู้สัมผัสอื่นๆ อีก 72 คน
“ทีมสอบสวนโรคพบมีผู้สัมผัสเสี่ยงรวม 326 คน โดย 105 คนเสี่ยงสูงมีทั้งรถบัสแม่สาย-เชียงใหม่ สถานบันเทิง โรงภาพยนตร์ กลุ่มเพื่อน และอีก 149 คนเสี่ยงต่ำ รวมบุคลากรทางการแพทย์ ขณะนี้ทั้งหมดเริ่มทยอยตรวจหาเชื้อ” นพ.โสภณ ระบุ

